Ses in hof oor R1 miljoen se gesteelde koperkabelsArgieffoto bloot ter illustrasie. (Foto: SAPD/Twitter) Ses verdagtes wat verbind word aan R1 miljoen se koperkabeldiefstal sal na verwagting Dinsdag in die Harrismith-landdroshof in die Vrystaat verskyn. Die verdagtes is verlede week in Makgolokweng buite Harrismith in hegtenis geneem nadat hulle aanvanklik nie geldige paspoorte aan die polisie kon toon nie. Polisiebeamptes het toe by verdere ondersoek op 44 rolle gesteelde koperkabel afgekom. Die rolle koperkabel weeg altesame 810 kg en is na raming R1 miljoen werd. Ao. Mmako Mophiring, polisiewoordvoerder, sê die polisie is verlede week Woensdag in die vroeë oggendure in kennis gestel van twee verdagte voertuie by ’n huis in Makgolokweng. Die voertuie – ’n Toyota Fortuner en ŉ Isuzu-dubbelkajuitbakkie – het Gautengse registrasienommers gehad. Die polisie het ondersoek ingestel en die verdagtes kon nie geldige dokumente aan polisiebeamptes toon nie. Dit is toe dat die polisiebeamptes verdere ondersoek instel en op die rolle koperkabel afkom. Daar is ook beslag gelê op die twee voertuie sowel as komberse en sakke wat met modder besmeer is. Die verdagtes staan nou ​​tereg op aanklagte van diefstal van koperkabel en dat hulle onwettig in die land is.